《厓山吊古 其一》
明代·何孟伦

航海东南计已穷，逢厓今日运将终。枫林魂散千山黑，瘴海龙将百战空。

惨结玄黄迷极浦，泪随寒雨陨霜风。悠悠今古兴亡恨，落日啼乌古殿钟。

作者简介：何孟伦，字慎明。新会人。明世宗嘉靖二十年（一五四一）探花。初授鄞县令，改知建宁县。复令新昌，擢户部主事，转郎中。后擢浙江督学副使，未赴卒。著有《五代文选注》、《八代文汇》、《馀閒剩语》等。清道光《广东通志》卷二七九有传。